Litt mildere straff for Unibuss-dømte
Borgarting lagmannsrett har dømt tre sentrale tiltalte i Unibuss-saken for grov korrupsjon, til samlet over 13 års fengsel. Det fremkommer av domsslutningen, som nå er klar. Det er noe mildere straffer enn det Oslo Tingrett ga de tre.* Tidligere teknisk sjef i Norgesbuss og senere Unibuss, Nils Ellingsen (62) er dømt til fem års fengsel og 2,7 millioner kroner i inndragning til Unibuss og staten. Han er dømt for et beløp på seks millioner kroner, hvor hans vinning har vært 2,6 millioner kroner, i hovedsak penger han har mottatt fra den tyske bussprodusenten Man, men også knyttet til salg av busser og oppussing av eget hus og Leites – og sponsorturer. I Tingretten fikk han fem år og seks måneder.Lagmannsretten skriver at han gis en strafferabatt da han «til dels innrømmet de faktiske forholden og straffeskyld». Men Lagmannsretten trekker i skjerpende retning frem at Ellingsen dømmes for en rekke ulike forhold over mange år, blant annet konstruering av fiktive regninger. I dommen står det at et entreprenørselskap mellom 2004 og 2011 utførte en rekke oppussinger av Ellingsens bolig i Østfold: Arbeidene ble ikke betalt av Ellingsen, men «delvis skjult i fakturering overfor Unibuss» og delvis unnlatt å bli fakturert for. Det har stått strid om hvor mye av oppussingen av huset som kan knyttes til saken. Retten endte på det Ellingsen selv har innrømmet: 761.585 kroner, blant annet nytt kjøkken og nytt bergvarmeanlegg. Gjenytelsen var at Ellingsen fikset at entreprenørselskapet fikk en rekke oppdrag for Unibuss. «Ellingsen har over en rekke år og på en rekke ulike områder utvist et særlig sterkt korrupsjonsforsett. Han har vært en sentral brikke i den kriminelle ukulturen som har gjennomsyret deler av Unibuss i flere år», er den beinharde konklusjonen i dommen. Ellingsen har sagt at han fikk penger i en papirpose. Han har betalt 2,25 millioner kroner i erstatning til Man, i følge dommen.* Tidligere innkjøpsansvarlig Erik Ernst Andersson (71) i Unibuss-forleggeren Sporveisbussene er dømt til fire års fengsel og 829.000 kroner i inndragning, for å ha mottatt tre millioner kroner i korrupsjon fra den tyske bussprodusenten Man, samt ulovlig kjøp av busser. Han fikk fem år i Tingretten.* Tidligere innkjøpsansvarlig Dag Hagerup (68) i Man Last og Buss AS i Oslo Han er dømt til fire år og ni måneders fengsel. Han er dømt for medvirkning til aktiv korrupsjon for 7,3 millioner kroner, men bare 240.000 kroner i egen vinning. Han fikk fem år i Oslo Tingrett. Hagerup er dømt for å ha medvirket til utbetalingene til Ellingsen og Andersson. Alle tre fradømmes retten til å drive næringsvirksomhet på ubestemt tid.Den fjerde hovedsiktede, Unibuss-sjef Helge Leite, trakk anken og soner dommen på 3,5 års fengsel han fikk i Oslo Tingrett. Han fikk mindre straff fordi han ikke var involvert i Man-korrupsjonen. Han ble i hovedsak dømt for å ha pusset opp deler av huset sitt, via fiktive regninger som Unibuss betalte. To andre ble dømt i Tingretten. Deres saker kommer opp for Lagmannsretten til uken. Det dreier seg om entreprenøren som hadde ansvaret for de ulovlige utbyggingene av husene til Leite og Ellingsen. Han fikk fire års fengsel i Tingretten. De andre er en vaktmester i Unibuss, som fikk ni måneder fengsel for medvirkning til den ulovlige byggingen. En rekke andre med mer perifer tilknytning til saken, er dømt til mindre straffer. VG hadde gjennom en reportasjeserie rettet søkelys motkritikkverdige forhold i Unibuss ettersommeren og høsten 2011.– Vi er i det store og hele godt fornøyd med domfellelsen, selv om straffeutmålingen av ulike årsaker er litt lavere enn i Tingretten. Vi vil lese dommen og premissene grundig før vi avgjør eventuell anke, sier statsadvokat Guro Hansson Bull, som har ført saken sammen med politiadvokat Christian Stenberg.– Vi har fått medhold i en rekke anførsler og er godt fornøyd med dommen, selv om vi gjerne skulle sett at straffen ble noe lavere, sier Nils Ellingsens advokat, Fredrik Sollie. Han sier de vil vurdere om de skal anke, men tror sannsynligheten er relativt liten.
Tre Unibuss-tiltalte er dømt til lange fengselsstraffer, men de fikk noe mildere straff enn i Tingretten.